Id-detenzjoni ta' aktar minn 13-il Nikaragwan bejn l-14 u l-15 ta' Novembru b'rabta mal-appoġġ tagħhom għal dawk li ngħaqdu biex jagħmlu strajk tal-ġuħ fil-Knisja ta' San Miguel fil-belt ta' Mashaya, kif ukoll l-assedju fuq il-knisja mill-forzi tal-pulizija, tirrappreżenta ksur tad-drittijiet fundamentali taċ-ċittadini tan-Nikaragwa. Dan huwa pass lura serju għall-proċess politiku u wieħed li jagħti sinjal negattiv dwar ir-rieda tal-gvern li jsib triq paċifika u demokratika biex il-pajjiż joħroġ mill-kriżi. L-Unjoni Ewropea tappella lill-gvern tan-Nikaragwa u l-korpi tal-infurzar tal-liġi biex jeħilsu lid-detenuti u jwaqqgħu l-akkużi, iwaqqfu l-assedju fuq il-knisja u jiżguraw ir-rispett sħiħ tad-drittijiet kostituzzjonali tan-Nikaragwani kollha, inkluż il-libertà ta' espressjoni, ta' għaqda, ta' reliġjon u ta' protesta paċifika, kif kien impenja ruħu li jagħmel taħt il-ftehimiet ta' Marzu konklużi mal-Alleanza Ċivika. L-implimentazzjoni sħiħa tal-ftehimiet ta' Marzu, djalogu kredibbli u inklużiv kif ukoll riformi politiċi u elettorali skont l-istandards internazzjonali biss jistgħu jsolvu l-kriżi li għaddejja fil-pajjiż u jwasslu għal mod paċifiku u demokratiku biex il-pajjiż joħroġ mill-kriżi. L-UE tappella lill-partijiet kollha biex ikomplu bl-isforzi tagħhom u jieħdu miżuri ġenwini u kostruttivi għal dan il-għan, kif iddikjarat fl-aħħar Konklużjonijiet tal-Kunsill tal-14 ta' Ottubru. L-UE tafferma mill-ġdid id-determinazzjoni tagħha li tkompli tuża l-istrumenti kollha tagħha biex tappoġġa l-ġustizzja u d-demokrazija fin-Nikaragwa u li tirreaġixxi għad-deterjorazzjoni kontinwa tad-drittijiet tal-bniedem u l-istat tad-dritt. Dawk li jdgħajfu d-demokrazija u l-istat tad-dritt fin-Nikaragwa għandhom jinżammu responsabbli. Il-Pajjiżi Kandidati tar-Repubblika tal-Maċedonja ta' Fuq*, il-Montenegro* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova, jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.